《近闻叔器学正迁善府掾俱有海北乔迁喜而不寐为赋长短句二十一韵》
明代·唐桂芳

姚君作诗似建水，朱君饮酒如淋灰。自我得二士，壮气倾九垓。

凤窠丹穴岂凡鸟，马育月窟真龙媒。叔也读书渔梁上，闭门不出旁人猜。

阑干醉拍山月影，呼我剩酌黄金罍。三年校官留钱塘，倏见杰阁飞崔嵬。

去年又调池阳游，绕屋芙蕖秋水开。米圆如珠鲙如玉，槐阴立马荒苍苔。

迁也亦复可怜人，遑遑奔走于尘埃。作赋直过鹦鹉洲，抱琴又登凤凰台。

舍儒就吏营斗禄，慈亲鹤发将毰毸。有时拔剑顿足舞，仰天大笑何诙谐。

当今天网下罩士，喜闻霜台重荐才。官河五月鼓声集，剡剡黄旗插高桅。

广南雨洗息歊瘴，海康云霁收狂雷。政须诗书佐元帅，不用矛槊歼渠魁。

金刀賨布岩洞俗，椎髻黑齿猺蛮孩。同里已盟胶漆久，同道又联雁鹜来。

审知公馀了无事，槟榔茶熟椰子杯。蹇予布衣谁比数，长大渐茁须满腮。

岭头傥遇南来使，一枝为寄先春梅。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。